ORDE do 27 de abril de 2007 pola que se ditan as normas que determinan os servizos mínimos do persoal docente dependente da Consellería de Educación e Ordenación Universitaria, durante a folga sectorial do ensino, convocada para o día 3 de maio de 2007.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 02/05/2007

O exercicio do dereito de folga queda condicionado ao mantemento dos servizos esenciais definidos no artigo 2 do Decreto 155/1988, do 9 de xuño (DOG do 20 de xuño), entre os que se atopa a educación.
O artigo 3 do devandito decreto faculta os conselleiros competentes, por razón dos servizos esenciais afectados, para que, mediante orde e ante cada situación de folga, determinen o mínimo de actividade necesaria para asegurar o mantemento de tales servizos, e o persoal preciso para prestalos.
As organizacións sindicais Central Intersindical Galega do Ensino (CIG-Ensino) e o Sindicato de Traballadores do Ensino (STEG) comunicaron outra convocatoria dunha folga sectorial no ensino público non universitario de Galicia referida ao profesorado afectado pola medida da Consellería de Educación e Ordenación Universitaria de supresión da xornada continua matinal, e que se desenvolverá entre as 00.00 e as 24.00 horas do próximo día 3 de maio de 2007.
A necesaria conciliación entre o exercicio do dereito constitucional de folga e o mantemento dos servizos esenciais obriga a Administración autonómica, de acordo coa normativa vixente, a fixar uns servizos mínimos indispensables para o funcionamento dos servizos esenciais que se concretan e xustifican nesta orde.
Por outra banda, as organizacións sindicais da Federación de Traballadores do Ensino da UGT en Galicia (FETE-UGT), Federación do Ensino de Comisións Obreiras (CC.OO.), ANPE-Sindicato Independiente, Central Sindical Independiente y de Funcionarios (CSI-CSIF) e o Sindicato de Traballadores do Ensino (STEG) comunicaron a convocatoria dunha folga sectorial no ensino público non universitario de Galicia, e que se desenvolverá entre as 00.00 e as 24.00 horas do día 3 de maio de 2007.
O servizo esencial da educación non pode ser reducido exclusivamente á actividade docente, xa que, xunto a esta actividade docente, se realizan outras funcións como son a vixilancia e coidado dos nenos e nenas, menores de idade, que acoden aos centros docentes públicos. Con carácter xeral, o artigo 39 da Constitución depara unha protección especial aos menores; dun xeito máis específico, o artigo 15 do Real decreto 732/1995 (do 5 de maio, publicado no BOE do 2 de xuño), polo que se establecen os dereitos e deberes dos alumnos e as normas de convivencia nos centros, dispón no seu artigo 15 que todos os alumnos teñen dereito a que a súa actividade académica se desenvolva nas debidas condicións de seguridade. Polo tanto, a custodia dos menores de idade que se atopen nun centro docente público, o cumprimento dos principios constitucionais mencionados e dos dereitos citados é responsabilidade ineludible desta Administración educativa e parte indivisible do dereito esencial á educación.
O dereito á seguridade e o correlativo deber de protección dos menores, dada a súa entidade, debe exercerse continuamente. Como servizo mínimo para garantilos establécese a necesaria presenza no centro docente público non universitario do/a director/a, ou, de ser o caso, doutro membro do equipo directivo, xa que o/a director/a ten a representación do centro e garante o cumprimento das leis e demais disposicións vixentes, como sinalan, respectivamente, as alíneas d) e a) do artigo 132 da Lei orgánica 2/2006, do 3 de maio (de educación, publicada no BOE do 4 de maio), e polo tanto está capacitado e facultado para resolver calquera incidencia respecto da seguridade dos menores de idade. Así mesmo, consonte a normativa citada, o director tamén está facultado e capacitado para resolver calquera incidencia que se poida producir respecto do conxunto dos bens que integran un centro docente.
Do mesmo xeito, este deber de protección esténdese ata as funcións orgánicas básicas dos menores de idade, como é o comer, e que determina que se establezan servizos mínimos para que se poida prestar o servizo de comedor nas escolas-fogar, sendo este servizo parte indivisible e ineludible do servizo esencial de educación naqueles centros onde se preste, especialmente nas escolas-fogar que funcionan como internados e que non poden ser paralizados nas súas actividades básicas, como é alimentar os menores. A determinación dos ditos servizos mínimos por porcentaxes considérase como criterio máis apropiado para a fixación do persoal que debe prestalos, dada a diversidade existente na dimensión e tamaño dos diferentes centros docentes existentes que hai na nosa comunidade, en calquera caso nunca poderá baixar de dúas persoas por canto resulta o número de persoal imprescindible para a prestación do servizo de comedor coas mínimas garantías.
En consecuencia, de acordo coa normativa citada, oídos os comités de folga
DISPOÑO:
Artigo 1º
Terán a consideración de servizos mínimos para o persoal docente dependente da Consellería de Educación e Ordenación Universitaria os que se relacionan seguidamente:
-O/A director/a ou membro do equipo da dirección en cada centro docente non universitario.
-O 25% do persoal docente encargado de comedores das escolas-fogar, garantindo un mínimo de dúas persoas.
Artigo 2º
A designación nominal do persoal que deberá cubrir os distintos servizos relacionados no artigo anterior será feita pola dirección do centro respectivo, procedéndose á súa publicación no taboleiro de anuncios dos centros afectados.
Artigo 3º
O incumprimento da obriga de atender os servizos mínimos fixados nesta orde será sancionado de conformidade coa normativa vixente.
Artigo 4º
O disposto na presente orde non suporá ningunha limitación dos dereitos que a normativa reguladora da folga lle recoñece ao persoal na dita situación.
Artigo 5º
Sen prexuízo do que establecen os artigos anteriores, deberanse observar as normas legais e regulamentarias vixentes en materia de garantías dos usuarios dos establecementos docentes.
Disposición derradeira
A presente orde entrará en vigor o mesmo día da súa publicación no Diario Oficial de Galicia.
Santiago de Compostela, 27 de abril de 2007.
Laura Sánchez Piñón
Conselleira de Educación e Ordenación Universitaria